પાછલી તારીખથી કાયદામાં કરેલા સુધારા અંગે
આંતરરાષ્ટ્રીય કોર્ટમાં ઢસડી જવા વોડાફોનની ભારત સરકારને નોટીસ
ભારત-નેધરલેન્ડઝ વચ્ચે થયેલા દ્વિપક્ષીય કરારોનો ભંગ થયાનો આક્ષેપ
પાછળની તારીખથી અમલી બને તે રીતે આવકવેરા કાનૂનમાં ફેરફાર કરતા ભારત સરકારે કરેલા સુધારાને ભારત અને નેધરલેન્ડ વચ્ચે થયેલી દ્વિપક્ષીય નિવેશ સંધિનો ભંગ ગણાવી દૂર-સંચાર કંપની વોડાફોને ભારતને 'ધ હેગ' સ્થિત 'ઈન્ટરનેશનલ કોર્ટ ઓફ જસ્ટીસ'માં ઢસડી જવાની નોટીસ આપી છે.
નેધરલેન્ડઝમાં રજીસ્ટર થયેલી વોડાફોનનાં સહાયક એકમ વોડાફોન હોલ્ડીંગ્ઝ વીવીએ ભારત સરકારને તેના નાણાં વિધેયક ૨૦૧૨માં આવકવેરા કાનૂનમાં પાછલી તારીખથી અમલી બને તેવી રીતે કરેલા સુધારાના પ્રસ્તાવ અંગે આજે નોટીસ મોકલી છે.
કંપનીએ તે નોટિસમાં જણાવ્યું છે કે આ પ્રસ્તાવ ભારતમાં વોડાફોન અને અન્ય આંતરરાષ્ટ્રીય નિવેશકોને તેમનાં નિવેશમાં મળેલા કાનૂની સંરક્ષણનું ઉલ્લંઘન છે.
લંડન સ્ટોક એક્સચેન્જને મોકલેલી માહિતી પ્રમાણે વોડાફોને ભારત સરકારને જણાવ્યું છે કે આ પ્રસ્તાવને રોકે અથવા તેના પ્રાવધાનોમાં યોગ્ય બદલો કરે. આ સાથે વોડાફોને જણાવ્યું છે કે વાસ્તવમાં તે આ મુદ્દા ઉપર સમાધાન ઈચ્છે છે.
કંપનીએ જણાવ્યું છે કે જો ભારત સરકાર તેમ કરવા ન ઈચ્છે તો વોડાફોને તેના શેર હોલ્ડરોનાં હિતોની રક્ષા માટે યોગ્ય પગલાં લેવાં જ પડશે. જેમાં આંતરરાષ્ટ્રીય કોર્ટમાં કેસ કરવાની બાબત પણ સમાવિષ્ટ છે.
ભારત સરકારે આવકવેરા કાયદામાં પાછળની તારીખથી અમલી બને તે રીતે સુધારો કર્યો છે. આથી વોડાફોન દ્વારા હચીસન ખરીદવાનો સોદો પણ તેની પરિધીમાં લઈ શકાશે. જોકે સર્વોચ્ચ અદાલતે બ્રિટનની આ દૂરસંચાર કંપની વોડાફોનના પક્ષમાં રૃા. ૧૧,૦૦૦ કરોડ ચૂકવવા બાબતે ફેસલો આપેલો છે. આથી તે સમયે આ કંપનીને તે રકમ ભરવી પડી ન હતી પરંતુ કાયદામાં પાછલી તારીખથી સુધારો કરી હવે ભારત સરકાર તે રકમ માગે છે અને જો ન ભરે તો તેના સાધનો જપ્તમાં લેવા તૈયાર થઈ છે.